SL Uradni list Evropske unije C 74/70

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2009/C 74/06)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„LIMONE INTERDONATO MESSINA“

ES št.: IT-PGI-005-0558-16.10.2006

ZGO ( X ) ZOP ( )

1. Ime

„Limone Interdonato Messina“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda [kot v Prilogi II]

Skupina 1.6 Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz točke 1

Zaščitena geografska označba „Limone Interdonato Messina“ se uporablja zgolj za kultivar „Interdonato“, naravni hibrid klona citrone in limone. Ob sprostitvi na trg mora imeti naslednje značilnosti: SADEŽ: srednje velik, od 80 do 350 g; OBLIKA: ovalna s poudarjeno izboklino in slabo izraženo cvetno brazgotino; LUPINA: tanka, malo nagubana z velikimi oljnimi žlezami; BARVA: na začetku zrelosti, primerne za prodajo, je zelene mat barve z rumenimi odtenki, ob fiziološki zrelosti pa je rumene barve z zeleno mat barvo na konicah; MESO: rumene barve, je srednje čvrsto in sočno z malo ali brez koščic; SOK: citronsko rumene barve z najmanj 25 % izkoristkom. Skupna kislost je nižja od 50 g/l, v stopinjah Brix je enaka ali višja od 6,2. TRGOVSKA KATEGORIJA: Ekstra in I.

Obiranje limone ZGO „Limone Interdonato Messina“ je predvideno med 1. septembrom in 15. aprilom.

3.3 Surovine (samo za predelane proizvode)

–

3.4 Krma (samo za proizvode živalskega izvora)

–

3.5 Posebni proizvodni postopki, ki jih je treba izvajati na opredeljenem geografskem območju

Proizvodne dejavnosti se morajo izvajati na proizvodnem območju iz točke 4, da bi zagotovili poreklo in nadzor nad proizvodom, kot je določeno v členu 4(2)(e) Uredbe (ES) št. 510/2006. Obiranje v obdobju iz zgornje točke 3.2 se izvaja ročno z uporabo škarij, da bi preprečili odpadanje olesenelega peclja.

3.6 Posebna pravila za rezanje, ribanje, pakiranje itd.

Sadeže ZGO „Limone Interdonato Messina“, ki niso namenjeni prodaji takoj po obiranju, se lahko hrani pri nizkih temperaturah. V ta namen se uporabljajo hladilne celice z visoko relativno vlago (75–95 %), da se ohrani sočnost sadeža, medtem ko je za odstranjevanje ogljikovega dioksida in etilena, ki se proizvajata pri dihanju sadja, predvidena izmenjava zraka (5 krat prostornino celice v 24 urah). Primerne temperature shranjevanja so od 6 do 11 °C, omejeno na 30 dni od obiranja.

ZGO „Limone Interdonato Messina“ se sprosti na trg v lesenih, plastičnih in/ali kartonastih zabojih in/ali pladnjih, v mrežastih vrečah s težo največ 5 kg ter v zabojčkih iz valovitega kartona. Embalaža, vrečke in zabojčki morajo biti zapečateni tako, da vsebine ni mogoče odstraniti, ne da bi pretrgali pečat. „Limone Interdonato Messina“ se lahko sprosti na trg tudi v razsutem stanju pod pogojem, da je vsak sadež označen.

3.7 Posebna pravila za označevanje

Na etiketi pakiranja so obvezni: označba ZGO „Limone Interdonato Messina“ ter logotip s črkami, ki so večje od ostalih napisov na etiketi; ime, naziv, naslov proizvajalca in pakirnice, dodeljeno trgovsko kategorijo Ekstra ali I.

Logotip sestavljata dva koncentrična kroga: prvi ima podlago zelene barve, kot je barva limone Interdonato na začetku zorenja, na kateri je napis „LIMONE INTERDONATO“ ter dve sliki limone. Znotraj drugega kroga je podlaga svetlomodre barve kot morje, na kateri je označba „IGP“ (italijanska kratica za ZGO) ter podoba polkovnika Interdonata, selektorja istoimenskega kultivarja, tloris Sicilije in napis MESSINA.

4. Jedrnata opredelitev geografskega območja

Območje pridelave ZGO „Limone Interdonato Messina“ zajema celotna ozemlja občin v pokrajini Messina: Messina, Scaletta Zanclea, Itala, Alì, Alì' Terme, Nizza di Sicilia, Roccalumera, Fiumedinisi, Pagliara, Mandanici, Furci Siculo, S.Teresa di Riva, Letojanni, S. Alessio Siculo, Forza D'Agrò, Taormina in Casalvecchio Siculo; Giardini Naxos in Savoca.

5. Povezava z geografskim območjem

5.1 Posebnost geografskega območja

Geografsko območje pridelave ZGO „Limone Interdonato Messina“ zajema širok pas pokrajine Messine ob Jonskem morju, ki je enakomerno odprt proti vzhodu v smeri Jonskega morja in zajema vse občine med Messino in Taormino.

Proizvodni okoliš kultivarja je na nadmorski višini od 0 do 400 m, na obrobju pa so rodovitne naplavine številnih potokov in vodnih bazenov.

Orografsko gledano je ozemlje tesno povezano z gorsko verigo Peloritanov, ki se strmo dviguje nad Jonskim morjem, z vrhovi dokaj blizu obale, kar pomeni, da so razgibana in strma pobočja tudi na dokaj nizki nadmorski višini. Območje ima tako večinoma nagib nad 40 %, medtem ko so bolj ravni deli zgolj v bližini naplavin potokov in obalnega pasa.

Geološko gledano je severovzhodni del Sicilije stratigrafsko povezan s Kalabrijo, z glavnim jedrom iz granitnih kamnin, skrilavca in glinastega skrilavca, prekritim mlajšimi plastmi. Glavno jedro je verjetno kambrijskega izvora in je sestavljeno iz plasti porfijastega granita in skrilavca.

Morske usedline iz obdobja po kambriju so sestavljene iz skladov apnenca, dolomita, skrilavca in gline, prekrite z usedlinami iz Pliocena, kot so osnovni konglomerati, lapor, glina in nazadnje nekompaktne kamnine v obliki peska in peščenjaka.

Tektonsko gledano so glavne posledice take geološke strukture drobljivost kamnin, s čimer so povezani pojavi izvirov in stabilnost ozemlja, in obilne naplavine, zaradi česar se pojavi možnost kopičenja prenikajoče vode v podzemnih plasteh. Ti dve lastnosti sta pozitivni, saj zagotavljata zbiranje podzemne vode, ki je na razpolago za namakanje.

Pedološka sestava je raznolika, vendar sta prisotni pretežno naplavinska kamnita prst in rjava prst, ki je izjemno rodovitna in primerna za kmetijstvo.

Hidrološko gledano je na ozemlju veliko število vodnih tokov, ki so hudourniškega značaja le ob močnih padavinah; pomembna je prisotnost podzemnih voda z vsebnostjo žvepla, soli, broma in joda, ki se uporabljajo tudi v termalne namene.

Vodni viri so predvsem hidrometeorološke, izvirske in podzemne vode iz številnih vodnjakov.

Podnebje na tem ozemlju je značilno sredozemsko z blagimi zimami in dolgimi sušnimi obdobji poleti, ko so prisotne tudi visoke temperature.

Večinoma so prisotni zahodni in severovzhodni vetrovi, v zimskem času sta dokaj pogosta tudi severozahodnik (maestral) in jugozahodnik (libeč), ki sta lahko izredno silovita. Pomemben je veter z imenom široko (jugo), topel in vlažen veter, ki lahko piha tudi daljša obdobja iz južne ali jugovzhodne smeri.

Iz zgoraj zapisanega se lahko povzame, da pedološki, orografski, podnebni in okoljski dejavniki, značilni za proizvodno območje „Limone Interdonato Messina“, sestavljajo edinstven okoljski sistem, ki ga je nemogoče posnemati drugje.

Dokaz za to so limonovci vrste Interdonato, ki rastejo na drugih pobočjih otoka in v Kalabriji, vendar nimajo enakih značilnosti in posebnosti, ki so odlika kultivarja v zadevnem območju.

5.2 Posebnost proizvoda

Osnovne značilnosti „Limone Interdonato Messina“ so zgodnje zorenje in posledično sprostitev na trg v obdobju, ko v drugih območjih pridelave agrumov v Sredozemlju še ni rumenih limon, sladek okus mesa zaradi zmerne vsebnosti citronske kisline (manj kot 50 g/l), izjemna odpornost na bolezen agrumov „mal secco“ (Phoma tracheiphila) ter značilna gladka in tanka lupina z velikimi oljnimi žlezami.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO)

Zahtevek za registracijo ZGO „Limone Interdonato Messina“ je povezana s slovesom, ki ga ima ta limona na območju pridelave. Daljnega leta 1875 je polkovnik Interdonato, heroj garibaldinske epopeje, izbral ta posebni kultivar, katerega sadeži so bili tako posebni zaradi zgodnjega zorenja, velikih dimenzij, podolgovate in cilindrične oblike, primerne vsebnosti soka in izredno gladke lupine. Od takrat območni prebivalci to limono izredno cenijo in priznavajo, poimenovali so jo tudi s pridevnikoma posebna ali odlična limona („limone speciale“ ali „limone fino“), kar lahko slišimo še danes v povezavi z imenom „Limone Interdonato“. Osnovne značilnosti so predvsem zgodnje zorenje, sladek okus mesa zaradi zmerne vsebnosti citronske kisline ter tanka lupina, ki so rezultat kombinacije več faktorjev: pedoklimatskih značilnosti, same rastline in pridelovalnih postopkov, značilnih za območje pridelave ZGO. Pomembnejši agronomski postopek, ki se uporablja pri pridelavi kultivarja Interdonato na proizvodnem območju ZGO, je gnojenje z visokim deležem organskih snovi in gnojili s kontroliranim sproščanjem dušika. Znanstveno je dokazano, da dušikovi dodatki vplivajo na nagubanost lupine; uporaba organskih gnojil s kontroliranim sproščanjem spodbuja njegovo postopno asimiliranje in širjenje oljnih žlez sadeža. Druga posebna tehnika je namakanje v smislu zagotavljanja stalnega in primernega namakanja v celotnem obdobju rasti in zorenja sadežev, večinoma v poletnem času. Prisotnost „Limone Interdonato Messina“ na delu pokrajine Messina ob Jonskem morju je rezultat naravnega razvoja v kombinaciji specifičnih naravnih in človeških dejavnikov proizvodnega območja, ki jih je nemogoče posnemati drugje. Dokaz za to so neuspeli poskusi širjenja pridelave na sosednja območja v Catanii ali na zahodno tirensko pobočje Messine, medtem ko je limona Interdonato s takimi lastnostmi ostala stabilna in donosna v izvornem okolju. Poleg tega je zgodnje zorenje zagotovo povezano tudi s klonom citrone, iz katerega izhaja kultivar „Interdonato“. Če povzamemo, lahko trdimo, da je že v daljnem 19. stoletju „Limone Interdonato“ zaznamovala celotno jonsko območje pokrajine Messina, ki si je tako pridobilo sloves pokrajine „zimzelenih vrtov“, kar je vplivalo na gospodarstvo, navade, socialno zgradbo, življenje, kulturo in tradicijo.

Sklic na objavo specifikacije

Ta uprava je sprožila nacionalni postopek ugovora z objavo vloge za priznanje ZGO „Limone Interdonato Messina“ v Uradnem listu Italijanske republike št. 285 z dne 7. decembra 2005.

Celotno besedilo proizvodne specifikacije je na voljo na spletni strani na naslednji povezavi:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali:

— neposredno na domači strani ministrstva (www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all'esame dell'UE (Reg. CE 510/2006)“.

(1) UL L 93, 31.3.2006, str. 12.